Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2003/C 207/05)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig i punkt 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB ( ) BGB (x)

Nationalt sagsnummer: 59

1. Medlemsstatens ansvarlige myndighed Navn: Subdirección General de Sistemas de Calidad Diferenciada - Dirección General de Alimentación - Secretaría General de Agricultura y Alimentación - Ministerio de Agricultura, Pesca y Alimentació - España

Adresse: Paseo de la Infanta Isabel, 1, E-28071 Madrid

Tlf. (34) 913 47 53 97

Fax (34) 913 47 54 10.

2. Ansøgende sammenslutning 2.1. Navn: a) SCCL Ramaders de Montanya del Berguedà

b) SCCL Criadors de Carn Natural de L'Alta Ribagorça

c) Mafriseu, Matadero General Frigorífico de La Seu, SA

2.2. Adresse: a) Francesc Macià, 12 entlo. 1a - E-08600 Berga

b) Av. Victoriano Muñoz, 48 - E-25550 El Pont de Suert

c) Castellciutat s/n - E-25700 La Seu d'Urgell

2.3. Sammensætning: producent/forarbejdningsvirksomhed (x) andet ( ).

3. Produktets art: Kategori 1.1 - fersk kød.

4. Varespecifikation (sammenfatning af betingelserne i artikel 4, stk. 2)

4.1. Navn: "Ternera de los Pirineos Catalanes" eller "Vedella dels Pirineus Catalans".

4.2. Beskrivelse: Kød hidrørende primært fra kvæg af den lokale race Bruna de los Pirineos eller af racerne Charolais og Limousine og krydsninger heraf, som er tilpasset det geografiske område, der er omfattet af den beskyttede geografiske betegnelse, og opdrættet med områdets traditionelle foder og metoder. Kalvene fødes udendørs på de samme enge, som moderkøerne græsser på. Moderkøerne opdrættes ekstensivt. Kalvene går som minimum sammen med deres mødre i de fire første måneder og lever af modermælk og friskt græs.

Slagtealderen er på 10-15 måneder for handyrene og 9-12 måneder for hundyrene, og minimumsvægten er henholdsvis 225 og 180 kg.

Slagtekroppene falder ind under klasserne E, U og R, og profilerne varierer fra meget konvekse til lige. Muskulaturen varierer fra exceptionel til god.

Kødets farve varierer fra rosa til skinnende rød, og fedtet er hvidt til cremefarvet. Kødet er fedtmarmoreret.

4.3. Geografisk område: Produktionsområdet omfatter følgende kommuner og områder i Pyrenæerne: Alt Empordà, Alta Ribagorça, Alt Urgell, Berguedà, Cerdanya, Garrotxa, Pallars Jussà, Pallars Sobirà, Ripollés, Solsonés og Vall d'Aran.

Området omfatter desuden følgende kommuner: Perafita, Olost, Tavérnoles, Lluçà og Oristà, der er beliggende nordøst for Osona, og Moià, som er beliggende øst for Bagès.

Slagtning og udskæring foretages i hele Catalonien.

4.4. Bevis for oprindelse: Produktion, forarbejdning og afsætning er forbeholdt kvægopdrættere, slagterier, opskæringsvirksomheder og salgsvirksomheder, der er opført i tilsynsrådets registre. Tilsynsrådet varetager kontrol og certificering.

Dyrene identificeres med et nummereret øremærke.

På slagterierne og i opskæringsvirksomhederne forsynes slagtekroppene og de udskårne stykker med nummererede kontrolmærker med logo.

På salgsstederne skal der forefindes et dokument, hvori er angivet slagtetidspunkt og kontrolmærkenumre for de slagtekroppe eller stykker, der sælges.

4.5. Fremstillingsmetode: Det kød, der er beskyttet af den geografiske betegnelse, hidrører fra dyr af racerne Bruna de los Pirineos, Limousine og Charolais og krydsninger heraf.

Kalvene går som minimum sammen med deres mødre i de fire første måneder og lever af modermælk og friskt græs.

Efter fravænningen deles dyrene efter køn og anbringes i bedriftens anlæg til intensiv fodring. Disse anlæg skal opfylde en række mindstekrav - bl.a. skal de være enten helt eller halvt overdækkede, forsynet med god udluftning og råde over et areal, der svarer til mindst 3 m2/dyr, samt et tørt hvileområde med strøelse af halm, adskilt fra fodringsområdet.

Der må maksimalt være 20 dyr pr. fodringsområde.

Under væksten og opfedningen består dyrenes foder af voluminøst foder (som regel tørret foder) samt en afstemt formalet blanding af korn og bælgplanter.

Slagtningen finder sted, når dyrene er mellem 10 og 15 måneder gamle for handyrenes og mellem 9 og 12 måneder for hundyrenes vedkommende. pH-værdien for slagtekroppene skal være lavere end 6, og der skal gå mindst 7 dage, inden kødet sælges.

4.6. Tilknytning: Det store antal dale og græsmarkerne, som findes i rigt mål, i dette område gør det ideelt til ekstensivt kvægopdræt, der udføres på følgende måde: I slutningen af foråret og starten af sommeren føres kvæget op til bjergpassene for at udnytte de græsningsarealer, der findes her. Her bliver det gående, indtil efteråret sætter ind, hvor det føres ned i dalene og opstaldes delvist. Her græsser det i dalområderne, og i løbet af vintermånederne suppleres foderet med hø, som er samlet på engene om sommeren, samt andet foder, som primært består af korn og bælgplanter.

I de områder, der ligger ved foden af Pyrenæerne, er højdeforskellene ikke så store, dalene er brede, græsningsarealerne er jævne, og der falder kun meget lidt sne - og disse områder er derfor velegnede til kvægopdræt.

Overfloden af vand og de rigelige mængder sol har en positiv indvirkning på de lokale græssorter, som gør områderne til ideelle græsningsarealer med forskellige karakteristika afhængigt af den højde, de befinder sig i. De mest almindelige sorter er: Festuca pratensis, Festuca alpina, Poa pratensis, Dactylis glomerata, Sisleria coeruela, Bromus erectus og Arrhenaterum elatius.

Kvægavlerne afsætter desuden en del af deres dyrkningsarealer til at så blandede græssorter på. Hermed har de foder til kvæget i de perioder, hvor bjergområderne ikke kan udnyttes, enten fordi de er dækket af sne, eller fordi græsset her allerede er blevet ædt. De hyppigst forekommende fodergræsser er: kløver, rajgræs, lucerne, esparsette og svingel.

Tidligere opdrættede de små bedrifter i den catalanske del af Pyrenæerne kun nogle få dyr til at dække familiens behov. Foderet bestod af korn, bælgplanter og tørfoder. Nu om stunder går bedrifterne sammen i kooperativer, som anvender de traditionelle produktionsmetoder og desuden står for salg af det færdige produkt og sikrer landmændene en fortjeneste. Racen Bruna de los Pirineos er resultatet af en krydsning mellem dyr af racerne Pardo Alpino og Pirenaica. Dyr af denne race er velegnede som moderdyr, deres mælkeproduktion er stor nok til at dække kalvenes behov, og de er desuden robuste og egner sig til opdræt med græsning. Alle disse egenskaber gør, at de er ideelle til det ekstensive opdræt, som anvendes i det område, der er omfattet af denne geografiske betegnelse.

I en undersøgelse gennemført af det private firma SIGMA DOS blev der foretaget en evaluering af befolkningens kendskab i 1999 til den beskyttede geografiske betegnelse Ternero de los Pirineos Catalanes. Af denne undersøgelse fremgik det, at kød med denne BGB er velkendt og nyder et godt ry i Catalonien. 60 % af catalonierne kender således betegnelsen. På nationalt plan er denne procent på omkring 16. Det fremgik endvidere, at 45 % af catalonierne mener, at det bedste oksekød er det, der kommer fra Pyrenæerne.

4.7. Kontrolinstans Navn: Consejo Regulador de la IGP "Ternera de los Pirineos Catalanes" - "Vedella dels Pirineus Catalans"

Adresse: Partida Sant Esteve, 6, E-25700 La Seu d'Urgell.

Ifølge den ansvarlige myndighed opfylder kontrolinstansen norm EN-45011.

4.8. Mærkning: Obligatorisk mærkning: "Ternera de los Pirineos Catalanes" - "Vedella dels Pirineus Catalans".

Mærkningen godkendes og udstedes af tilsynsrådet.

Øremærker, segl, etiketter og mærkning godkendes, nummereres og udstedes af tilsynsrådet.

4.9. Krav i nationale bestemmelser - Ley 25/1970 de 2 de diciembre, "Estatuto de la viña, el Vino y los Alcoholes" (lov om vindyrkning, vin og alkohol)

- Decreto 835/1972, de 28 de marzo, reglamento de la Ley 25/1970 (gennemførelsesdekret til ovennævnte lov)

- Orden de 25 de enero de 1994 por la que se precisa la correspondencia entre la legislación española y el Reglamento (CEE) 2081/1992, en materia de denominaciones de origen e indicaciones geográficas de productos agrícolas y alimentarios (bekendtgørelse om sammenhæng mellem den spanske lovgivning og forordning (EØF) nr. 2081/92)

- Real Decreto 1643/1999, de 22 de octubre, por el que se regula el procedimiento para la tramitación de las solicitudes de inscripción en el Registro Comunitario de las Denominaciones de Origen Protegidas y de las Indicaciones Geográficas Protegidas (kongeligt dekret om ansøgninger om optagelse i EF-registeret for beskyttede oprindelsesbetegnelser og beskyttede geografiske betegnelser).

EF-nr.: ES/00122/2000.03.28.

Dato for modtagelse af den fuldstændige ansøgning: 27. juni 2003.